Jeħtieġ pjan fit-tul biex pajjiżna jkun irrappreżentat bl-aħjar mod fil-gruppi ta’ ħidma differenti fil-Kummissjoni Ewropea u l-Kunsill Ewropew. Huwa fundamentali li pajjiżna jkollu l-aħjar persuni li jirrappreżentawh f’dawn il-gruppi ta’ ħidma b’kompetenza, kwalifiki u esperjenza. Ir-riforma tas-servizz pubbliku mressqa mill-Gvern tmur kontra dan il-bżonn ta’ kompetenza fil-fora Ewropej. Għalhekk il-Partit Nazzjonalista qiegħed iressaq proposti konkreti għat-taħriġ, l-indipendenza u l-kompetenza taċ-ċivil u fir-rappreżentanza ta’ Malta f’fora tekniċi u politiċi speċjalizzati. Dawn il-proposti tressqu mill-Kelliem tal-Oppożizzjoni dwar ir-Riformi fis-Servizz Pubbliku Karol Aquilina u l-Kandidat għall-Elezzjoni tal-Parlament Ewropew Peter Agius. L-interess nazzjonali fl-Ewropa jirrapreżentawh l-MEPs, u l-Ministri fil-Kunsill tal-Ministri, jeħtieġ li Malta tiġi rappreżentata wkoll fil-210 grupp ta’ ħidma fil-Kunsill u l-Kummissjoni. Dawn il-gruppi ta’ ħidma huma strumentali sabiex jiffurmaw il-politika tal-Kummissjoni u l-pożizzjoni tal-Kunsill, li wara tiġi nnegozjata mal-Parlament Ewropew. Huwa fundamentali li Malta jkollha l-aħjar nies jirrapreżentawha f’dawn il-gruppi. Ir-riforma tas-servizz pubbliku mressqa mill-Gvern tmur kontra dan il-bżonn ta’ kompetenza fil-fora Ewropej għax tiftaħ it-triq beraħ għall-karigi ta’ persons of trust li jistgħu jaħdmu f’kull qasam taċ-ċivil, u fir-rappreżentanza ta’ Malta f’fora tekniċi u politiċi speċjalizzati. L-Ombudsman fir-rapport dwar il-promozzjonijiet fl-armata, kkonferma li hemm sistema li hija magħmula biex jinħolqu l-inġustizzji u dak li jiddeċiedi l-Ministru jiġi impost, b’theddida għad-demokrazija. Dan meta l-Gvern ħataf l-istituzzjonijiet ta’ pajjiżna b’detriment għad-demokrazija u meta diversi postijiet b’responsabbiltà ta’ rappreżentanza ta’ Malta fi Brussell inbidlu fl-aħħar snin sabiex jitpoġġew nies hekk imsejħa ‘ta’ fiduċja’. Il-proposti konkreti tal-Partit Nazzjonalista għas-servizz pubbliku huma: § Il-Gvern jeħtieġ li jipprovdi top-up regolari ta’ taħriġ liċ-ċivil fil-qasam tan-negozjati Ewropej bħal ma’ kien sar bi preparazzjoni għall-Presidenza ta’ Malta fil-Kunsill talMinistri u bħal ma sar qabel dħalna fl-Unjoni Ewropea. Il-Gvern jeħtieġ jinvesti ferm aktar fit-taħriġ b’mod li jkun hemm threshold ta’ 12-il ġurnata ta’ taħriġ fis-sena li jkunu jinkludu tal-inqas erbat’ijiem fis-sena fuq politika u affarijiet Ewropej għal dawk li jridu jirrapreżentaw lil Malta fi Brussell. § Fit-taħriġ tal-personal imsemmi għanda ssir enfasi akbar fuq kultura ġenerali u fuq “soft skills”, inkluż b’esperjenzi diretti fi Brussell abbażi tal-mudell Żvediż. § Malta trid ukoll tattira l-provvista tal-aktar taħriġ avvanzat fl-oqsma tekniċi u fil-qasam tat-teħid tad-deċiżjonijiet. Għal dan huwa importanti li ninvolvu l-parteċipazzjoni ta’ Maltin li kisbu esperjenzi diretti fl-istituzzjonijiet Ewropej, bħal ma jsir f’pajjiżi oħra tal-Unjoni Ewropea. § Il-persons of trust ma jkunux assenjati rwol ta’ rappreżentanza tal-Gvern f’fora permanenti sakemm mhux f’sitwazzjonijiet ta’ emerġenza biex ikopru laqgħa waħda fl-assenza ta’ personal stabbilit fid-dipartiment. § L-għażla tal-personal li jirrapreżenta lil Malta fil-fora ewlenin tkun soġġetta għall-kriterji pre-stabbiliti u mressqa quddiem il-Kumitat tal-Kamra nkarigat mill-Affarijiet Ewropej. Tali kriterji jeħtieġ li jipprijoritizzaw minimu ta’ esperjenza ta’ negozjati u tal-politika in kwistjoni. § Il-persuni magħżula għall-karigi l-aktar importanti (Rappreżentant Permanenti u Viċi kif ukoll rappreżentanti wieħed għal kull qasam ta’ politika ewlenija: Ambjent, Biedja, Sajd, Immigrazzjoni, Kummerċ, Industrija, Fondi Ewropej, Qasam Soċjali, Impjiegi, Trasport, Kultura, Ġustizzja u Intern, Difiża) ta’ rappreżentanza fil-Kummissjoni Ewropea kif ukoll fil-Kunsill tal-Ministri għandhom jagħtu rendikont ta’ ħidmiethom fl-istess Kumitat tal-Kamra f’seduta li tinżamm apposta għal dan il-għan. § Għandu jkun hemm ukoll seduta apparti fil-Kumitat tal-Kamra dwar ir-rappreżentanza ta’ Għawdex fil-Kummissjoni Ewropea u fil-Kunsill tal-Ministri fejn jiġu diskussi temi li qamu fl-aħħar sena u oħrajn li mistennija jqumu. § Darba fis-sena, s-servizz pubbliku għandu jorganizza laqgħa ġenerali bl-attendenza tal-membri taċ-ċivil involuti fir-rappreżentanza ta’ Malta fil-fora Ewropej u li fiha jkunu mistednin ukoll l-MEPs kollha Maltin kif ukoll il-MEUSAC u l-Uffiċċju talParlament Ewropew u tal-Kummissjoni Ewropea għal skambju ta’ ideat u analiżi talprijoritajiet ta’ Malta fuq livell Ewropew. Karol Aquilina qal li r-riforma ppreżentata mill-Gvern tolqot direttament lill-ħaddiema kollha taċ-ċivil, iżżid l-arbitrarjetà fid-deċiżjonijiet tal-Ministru u tpoġġi f’dubju l-bżonn ta’ imparzjalità u indipendenza fl-eżerċizzju tal-ħidma tad-dipartimenti tal-Gvern. Il-ħaddiema taċ-ċivil jixirqilhom ħafna aħjar. Peter Agius qal li rridu nsaħħu l-għodod tal-professjonisti li jirrappreżentaw lil pajjiżna fi Brussell sabiex jinkisbu l-aqwa riżultati għal Malta fl-Ewropa. Dan jirrikjedi li jiġi eliminat l-indħil politiku u li jintgħażlu l-iżjed persuni kompetenti fl-irwoli u mhux persuni li jkunu magħżula esklussivament fuq bażi ta’ fiduċja, jew għax ikunu qrib tal-Gvern Laburista. Dawn il-proposti konkreti tal-Partit Nazzjonalista tressqu waqt konferenza tal-aħbarijiet mill-Kelliem tal-Oppożizzjoni dwar ir-Riformi fis-Servizz Pubbliku, ċ-Ċittadinanza u s-Simplifikazzjoni tal-Proċessi Karol Aquilina, l-Kandidat għall-Elezzjoni tal-ParlamentEwropew Peter Agius u mill-Kandidat għall-elezzjoni tal-Kunsilli Lokali f’Tas-Sliema Pierre Portelli.